次韻伯遠食楊梅十五韻
作者：周紫芝
朝代：宋

paragraphs: 徐侯嗜吳梅，健啖殊未闌。
喜氣入新詩，脱手如彈丸。
遙想蒼玉枝，尚带白露漙。
日食三百顆，語客疑誕謾。
何妨携束書，常作東南官。
掇彼南山粲，奉君一酌歡。
南山有佳樹，采采何時殫。
恨我無報章，上可追建安。
誰知丹砂粒，亦滿黄金盤。
回甘似蔗境，嚼齒餘詩酸。
安得移此種，飛舟下驚湍。
紅園奪朝霞，翠密回翔鸞。
大勝萬里來，日曬中枯乾。
歸期渺何許，且復同甘餐。
調冰漬崖蜜，却暑資微寒。